ריצ'רד בדפורד בנט

ריצ'רד בדפורד בנט (באנגלית: Richard Bedford Bennett; 3 ביולי 1870 - 26 ביוני 1947) היה ראש הממשלה האחד-עשר של קנדה ומנהיג המפלגה השמרנית. כיהן כראש הממשלה בין אוגוסט 1930 לבין אוקטובר 1935. האתגר העיקרי איתו התמודד היה המשבר הכלכלי העולמי של 1929.

חייו
בנט נולד בהופוול היל בניו ברנזוויק בשנת 1870. משפחתו היגרה מאנגליה לקונטיקט במאה ה-17.  הוא למד משפטים באוניברסיטת דלהוסי בנובה סקוטיה וסיים את לימודיו בשנת 1893. לאחר מקן הקים משרד עורכי דין. בשנת 1897 עבר לקלגרי.

קריירה פוליטית 
בשנת 1898 נבחר לאספה המחוקקת של הטריטוריות הצפון-מערביות ובשנת 1902 נבחר לקדנציה שנייה. כאשר אלברטה התפלגה מטריטוריות אלו בשנת 1905, בנט החל להנהיג את המפלגה השמרנית באזור. בשנת 1909 נבחר לחבר המועצה המחוקקת של אלברטה. בשנת 1911 התמנה לחבר הפרלמנט הקנדי מטעם המפלגה השמרנית. עם פרוץ מלחמת העולם הראשונה, ניסה להתנדב לשירות צבאי, אך נדחה בשל אי-כשירות רפואית.

כאיש המפלגה השמרנית, התנגד בנט לרעיון ממשלת אחדות עם המפלגה הליברלית בראשותו של רוברט בורדן. כיהן תקופות קצרות כשר משפטים וכשר אוצר בממשלתו של ארתור מיין, ולאחר שזה פרש מתפקידו כמנהיג המפלגה השמרנית בשנת 1927, נבחר במקומו.

בשנת 1930 הביס בבחירות את ויליאם ליון מקנזי קינג והתמנה לראש ממשלה, וכיהן בתפקיד זה עד שנת 1935. בתחילת שלטונו ניסה בנט לייצב את הכלכלה לאחר המשבר הכלכלי העולמי- זאת באמצעות חיזוק הסחר עם הממלכה המאוחדת וחיזוק סחר החוץ. בשנת 1935 הפסידו השמרנים בראשותו את הבחירות והליברלים חזרו לשלטון. בנט שימש שלוש שנים כראש האופוזיציה. 

בשנת 1938 פרש מהחיים הפוליטיים ועבר לגור בבריטניה, שם נפטר בשנת 1947 מהתקף לב. בנט נפטר באנגליה והוא ראש הממשלה היחיד בתולדות קנדה שנקבר מחוץ למדינה.

פעולותיו כראש-ממשלה
כדי להתמודד עם המשבר הכלכלי העמוק שחוותה קנדה יחד עם מדינות נוספות בעולם באותה תקופה יזם בנט שורה של צעדים:
 עבודות יזומות - הממשלה הקימה קרן מיוחדת לעבודות ציבוריות שתספק עבודה למובטלים.
 הקמת בנק מרכזי - הקמת בנק קנדה לייצוב המערכת הפיננסית.
 רפורמות במדיניות הרווחה - קביעת שכר מינימום, יום עבודה של 8 שעות ושבוע עבודה של 48 שעות.

קישורים חיצוניים

 סקירה על חייו של בנט מתוך המילון הביוגרפי הקנדי
 בנט נואם ברדיו, יוני 1934
 
 

ראשי ממשלת קנדה
שרי החוץ של קנדה
קנדים חברי הבונים החופשיים

קנדים שנולדו ב-1870
נפטרים ב-1947